text: No es conformen amb la tercera plaça | Tots21 | Notícies de Tarragona, Reus, Tarragonés i Baix Camp
  No es conformen amb la tercera plaça
  Aburjania serà un dels referents del joc ofensiu.
  El Nàstic afronta aquest dissabte (18h) un partit clau a Almeria, davant d'un conjunt que s'està jugant la vida. Vicente Moreno té a tota la plantilla disponible per al partit. El tècnic grana ja ha avisat que són molt ambiciosos i que no es conformen en acabar la lliga tercers. L'ascens passa per Almeria.
  El triomf del passat cap de setmana davant del Mirandés (3-2) ha deixat al Nàstic en una posició de privilegi per afrontar el darrer tram de lliga. Un tram que serà de traca i mocador. Els gladiadors granes són tercers en la classificació amb 57 punts a només dos punts de l'Alavés. Els vitorians reben a Mendizorroza a un Valladolid en hores baixes. Així, el partit a los Juegos del Mediterraneo adquireix una importància transcendental per al Nàstic, que en els dos darrers desplaçaments contra equips de la zona baixa (Huesca i Llagostera) només ha sumat un punt.
  En la prèvia del partit, Vicente Moreno va voler deixar clar que l'Almeria, ara dirigit per Gorosito, està en la zona de perill sobretot per la mala primera volta. «En la 2a volta porten números de play off» avisa el de Massanassa. Moreno s'ha mostrat, un cop més, ambiciós per afrontar el final de lliga. Vol guanyar tots els partits, tot i que reconeix que és pràcticament impossible i no es conforma, ni molt menys, amb l'actual tercera posició que ocupa el conjunt grana.
  L'equip ja ha arribat a Almeria amb 19 futbolistes, amb la novetat de Marcos de la Espada. El tècnic grana podria repetir onze inicial amb Reina a la porteria, Mossa, Suzuki, Molina i Mossa en defensa; Lobato, Tejera, Madinda, Abu i Naranjo en mig del camp i Emaná com la referència en atac. Pel que fa al conjunt andalús, Gorosito tindrà les baixes per lesió de Saveljich, Goñi i Iago Díaz, mentre que Dubarbier es perdrà l'encontre per acumulació de targetes.